คาดเงินบาทสัปดาห์หน้ากรอบ31.40/80บาท
กสิกรฯคาดเงินบาทสัปดาห์หน้าที่ 31.4-31.8 บ./ดอลล์ จับตาข้อมูลเศรษฐกิจเดือน พ.ค.-หนี้ยุโรป
23 มิ.ย. 2555

กสิกรฯคาดเงินบาทสัปดาห์หน้าที่ 31.4-31.8 บ./ดอลล์ จับตาข้อมูลเศรษฐกิจเดือน พ.ค.-หนี้ยุโรป
ศูนย์วิจัยกสิกรไทย เปิดเผยว่า เงินบาทกลับมาอ่อนค่าลง หลังแข็งค่ากว่า 31.40 บาทต่อดอลลาร์ฯ ช่วงต้นสัปดาห์ เนื่องจากผลการเลือกตั้งทั่วไปรอบ 2 ของกรีซผ่านพ้นไปด้วยการคงสถานะสมาชิกของกรีซต่อไปในยูโรโซนอย่างน้อยก็ในระยะสั้น นอกจากนี้ เงินบาทยังได้รับแรงหนุนจากแรงขายดอลลาร์ฯ ก่อนการประชุมเฟดอีกด้วย อย่างไรก็ดี เงินบาทกลับมาอ่อนค่าลงในช่วงที่เหลือของสัปดาห์ ท่ามกลางความกังวลต่อวิกฤตหนี้ยุโรป โดยเฉพาะความเปราะบางของสเปนและอิตาลี ขณะที่ การปรับลดอันดับความน่าเชื่อถือของสถาบันการเงินชั้นนำของโลก 15 แห่งโดยมูดี้ส์ อินเวสเตอร์ เซอร์วิส ก็เร่งแรงเทขายสินทรัพย์เสี่ยงเงินเอเชีย และเงินบาทด้วยเช่นกัน  ในวันศุกร์ (22 มิ.ย.) เงินบาทอ่อนค่ามาที่ 31.76 เทียบกับระดับ 31.48 บาทต่อดอลลาร์ฯ ในวันศุกร์ก่อนหน้า (15 มิ.ย.)
สำหรับแนวโน้มสัปดาห์ถัดไป (25-29 มิ.ย.) เงินบาทอาจเคลื่อนไหวในกรอบ 31.40-31.80 บาทต่อดอลลาร์ฯ โดยต้องจับตาข้อมูลการค้าระหว่างประเทศ และเครื่องชี้เศรษฐกิจประจำเดือนพ.ค.ของไทย รวมถึงระดับความต้องการเงินดอลลาร์ฯ ในช่วงสิ้นเดือนของกลุ่มผู้นำเข้า ขณะที่ จุดสนใจของสถานการณ์วิกฤตหนี้ยุโรป อยู่ที่การเจรจาของรัฐบาลใหม่ของกรีซกับกลุ่มเจ้าหนี้ Troika (EU-IMF-ECB) และการประชุม EU Summit (28-29 มิ.ย.) ส่วนตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค ดัชนี PMI เขตชิคาโกเดือนมิ.ย. ยอดสั่งซื้อสินค้าคงทน ยอดขายบ้านใหม่ ยอดทำสัญญาซื้อบ้านที่รอปิดการขายเดือนพ.ค. ดัชนีราคาบ้านเดือนเม.ย. และตัวเลข GDP ประจำไตรมาส 1/2555 (รอบสุดท้าย)